
Hulladékgazdálkodással összefüggő jogszabály módosítások kezdeményezéséről

Tiszavasvári Város Önkormányzata Képviselő-testülete a hulladékgazdálkodással összefüggő jogszabály módosítások kezdeményezéséről szóló előterjesztést megtárgyalta és az alábbi döntést hozza:

1. Dönt arról, hogy a hulladékgazdálkodással összefüggő jogszabályok módosítását kezdeményezi a határozat mellékletét képező felterjesztésben foglalt indokok alapján.

2. Felkéri a polgármestert, hogy a határozat mellékletét képező részletes szakmai indokolással ellátott felterjesztést küldje meg az illetékes miniszter részére.

Határidő: 2026. augusztus 31.                                    Felelős: Balázsi Csilla polgármester



Balázsi Csilla                                              		  Dr. Kovács János
                 	polgármester                                                     	          jegyző









218/2026. (VII. 30.) Kt. számú határozat 1. melléklete

TISZAVASVÁRI VÁROS POLGÁRMESTERÉTŐL
4440 Tiszavasvári, Városháza tér 4. sz.
Tel.: 42/520-500    E–mail: tvonkph@tiszavasvari.hu
Ügyiratszám: TPH/……/2026.	
Tárgy: Hulladékgazdálkodással összefüggő jogszabály módosítások kezdeményezéséről


Élő Környezetért Felelős Minisztérium
Gajdos László Élő Környezetért felelős miniszter részére


Tisztelt Miniszter Úr!

Tiszavasvári Város Önkormányzata a köztisztasági feladatok ellátása során szerzett gyakorlati tapasztalatai alapján tisztelettel kezdeményezi a köztisztasági és hulladékgazdálkodási feladatokat érintő jogszabályi környezet felülvizsgálatát.
Az önkormányzat korábban több alkalommal kezdeményezett szakmai egyeztetést a környezetvédelmi hatósággal és a Minisztériummal a köztisztasági feladatok jogszerű megszervezése érdekében. Az egyeztetések során egyértelművé vált, hogy a jelenlegi szabályozás több ponton nem biztosít a települési önkormányzatok számára olyan jogi kereteket, amelyek mellett feladataikat gazdaságosan, hatékonyan tudnák ellátni.

I. A szabályozási környezet 
A Magyarország helyi önkormányzatairól szóló 2011. évi CLXXXIX. törvény (Mötv.) 13. § (1) bekezdés 5. pontja alapján a települési önkormányzatok kötelező feladata a környezet-egészségügy biztosítása, amelynek körébe tartozik különösen a köztisztaság, a települési környezet tisztaságának biztosítása, valamint a rovar- és rágcsálóirtás.

Ezzel összhangban az önkormányzatoknak továbbra is gondoskodniuk kell a közterületek tisztántartásáról, az elhagyott hulladék eltávolításáról és a települési környezet rendezettségének fenntartásáról.

Ugyanakkor a Magyarország helyi önkormányzatairól szóló törvény, valamint a hulladékról szóló 2012. évi CLXXXV. törvény (Ht.) korábbi módosításai alapvetően átalakították a hulladékgazdálkodási feladatok rendszerét. A módosítások eredményeként az Mötv. 13. § (1) bekezdés 19. pontja hatályát vesztette, így a hulladékgazdálkodás mint kötelező önkormányzati feladat kikerült a helyi önkormányzatok feladatköréből. Ezzel párhuzamosan a Ht. jelentősen szűkítette az önkormányzatok rendeletalkotási hatáskörét és feladatait a hulladékgazdálkodás területén.

A jogalkotói cél egyértelműen a hulladékgazdálkodási közfeladatok centralizálása volt. A szabályozás ugyanakkor nem rendezte megfelelően azt a határterületet, ahol a köztisztasági közfeladatok ellátása és a hulladékgazdálkodási szabályok egymással találkoznak.
Ennek következtében sajátos jogalkalmazási helyzet alakult ki: az önkormányzatokat továbbra is terheli a kötelezettség arra, hogy a közterületek tisztaságát biztosítsák és az elhagyott hulladékot összegyűjtsék, ugyanakkor a hulladékgazdálkodási szabályozás számos esetben nem biztosít számukra olyan jogszerű és költséghatékony eszközöket, amelyek e kötelezettség gyakorlati teljesítéséhez szükségesek.
2023. július 1. napjától az állam felelősségi körébe került a hulladékgazdálkodási közszolgáltatási feladat megszervezése, és ezzel párhuzamosan az önkormányzatoknak a hulladékgazdálkodással összefüggő rendelet alkotási hatásköre megszűnt.  
Így jelentősen szűkült az önkormányzatok kezében lévő eszközlehetőség. Kezdeményezzük az önkormányzatok korábbi a hulladékgazdálkodással összefüggő helyi rendeletalkotás lehetőségét, lehetővé téve számunkra, hogy a helyi sajátosságokhoz igazodó szabályokat alkothassunk. 


II. Az illegális hulladéklerakások felszámolásával kapcsolatos felelősségi rendszer felülvizsgálata
Az illegális hulladéklerakások száma és mennyisége településünkön folyamatosan növekszik. Különösen jelentős problémát okoznak azok az esetek, amikor a hulladék közterületen vagy önkormányzati tulajdonú ingatlanon kerül elhelyezésre, és az elkövető személye nem állapítható meg.
A jelenlegi szabályozás következtében az ilyen hulladékok összegyűjtésének, elszállításának és kezelésének teljes költsége az önkormányzatot terheli, miközben az önkormányzatnak sem megfelelő jogosítványai, sem olyan jogi eszközei nincsenek, amelyekkel a jogellenes magatartás megelőzése vagy visszaszorítása hatékonyan biztosítható lenne.
Ennek következtében a jogkövető önkormányzatok viselik a jogellenes magatartások pénzügyi következményeit, ami hosszú távon nem szolgálja sem a környezetvédelmi, sem a költséghatékonysági célokat.

Javasolt jogszabály-módosítás
Indokolt olyan szabályozási rendszer kialakítása,
· amely erősíti a tényleges hulladékelhelyezők felkutatásának és felelősségre vonásának jogi lehetőségeit;
· amely lehetővé teszi a költségek hatékonyabb megtérítését;
· amely olyan ösztönzőket teremt, amelyek az illegális hulladéklerakások megelőzését szolgálják;
· amely nem kizárólag az önkormányzatokra telepíti a jogellenes magatartásból eredő valamennyi pénzügyi terhet.
· 
Álláspontunk szerint a jelenlegi szabályozás felülvizsgálata hozzájárulna a hulladékgazdálkodási közfeladatok eredményesebb ellátásához és az illegális hulladéklerakások számának csökkentéséhez.

III. A köztisztasági feladatok ellátásához kapcsolódó hulladékszállítás szabályainak módosítása
Tiszavasvári Város Önkormányzata köztisztasági feladatait 100%-os önkormányzati tulajdonú gazdasági társasága, a Tiva-Szolg Nonprofit Kft. útján látja el.
A társaság közfoglalkoztatott munkavállalók bevonásával végzi a közterületeken elhagyott hulladék összegyűjtését.
A hatályos jogszabályi rendelkezések ugyanakkor nem teszik lehetővé, hogy az önkormányzat vagy az önkormányzati tulajdonú köztisztasági szolgáltató az összegyűjtött hulladékot saját járművével telephelyére szállítsa, ott átmenetileg elkülönítetten gyűjtse, majd meghatározott időközönként engedéllyel rendelkező hulladékgazdálkodó részére átadja.
Ennek következtében a gyakorlatban akár minden egyes kisebb illegális hulladéklerakás felszámolásához külön engedéllyel rendelkező hulladékszállító közreműködése válhat szükségessé, amely jelentős többletköltséget és indokolatlan adminisztratív terhet eredményez.
A jelenlegi szabályozás így nem a környezetvédelmi célokat erősíti, hanem a köztisztasági feladatok gyors és költséghatékony végrehajtását nehezíti.

Javasolt jogszabály-módosítás
Javasoljuk olyan jogszabályi rendelkezés megalkotását, amely alapján
· a települési önkormányzat;
· valamint annak 100%-os tulajdonában álló, köztisztasági feladatokat ellátó gazdasági társasága
jogosult lenne
· a közterületen vagy önkormányzati ingatlanon összegyűjtött hulladék saját járművel történő elszállítására;
· a hulladék telephelyen történő, jogszabályban meghatározott ideig tartó ideiglenes gyűjtésére;
· valamint annak engedéllyel rendelkező hulladékgazdálkodó részére történő átadására.


IV. A szabályozás gyakorlati következményei Tiszavasvári Város Önkormányzatának tapasztalatai alapján
Tiszavasvári Város Önkormányzata a köztisztasági feladatok ellátása során naponta szembesül a jelenlegi szabályozásból eredő gyakorlati nehézségekkel.

A 2026. évben az országos HulladékRadar rendszerben (hulladéktérképen) már számos illegális hulladéklerakással kapcsolatos bejelentés érkezett településünket érintően, amelyek alapján az önkormányzatot tulajdonosként, illetve a terület rendezettségéért felelős szervként intézkedési kötelezettség terheli.

Minden esetben törekszünk a hulladék tényleges elhelyezőjének azonosítására, a rendelkezésre álló bizonyítékok beszerzésére és – szükség esetén – a hatósági vagy büntetőeljárások kezdeményezésére. A gyakorlati tapasztalat azonban azt mutatja, hogy az elkövetők döntő többsége nem azonosítható, ezért az eljárások rendszerint nem vezetnek eredményre. Eközben a hulladék eltávolításának kötelezettsége továbbra is az önkormányzatot terheli.

A köztisztaság fenntartása ugyanakkor nem halasztható. Az illegálisan lerakott hulladék rövid idő alatt további hulladéklerakások kiindulópontjává válik, ezért minden késedelem újabb környezetvédelmi problémákat és további önkormányzati kiadásokat eredményez. A gyakorlatban tehát minél tovább marad a hulladék a közterületen, annál nagyobb mennyiség halmozódik fel ugyanazon a helyszínen.
Ennek következtében az önkormányzat korábban több olyan intézkedést is kénytelen volt meghozni – így például egyes közterületi hulladékgyűjtő edények megszüntetését –, amelyek elsődleges célja az illegális hulladéklerakás visszaszorítása volt.

A jelenlegi jogértelmezés szerint azonban a köztisztasági feladatok ellátása során összegyűjtött hulladék kezelése aránytalanul bonyolult és költséges. A hatósági álláspont alapján valamennyi illegális hulladéklerakás esetében külön kell igénybe venni a hulladékszállításra jogosult szolgáltatót, továbbá a közterületi hulladékgyűjtő edényekből, illetve a közfoglalkoztatottak által összegyűjtött hulladék sem szállítható össze önkormányzati telephelyre annak érdekében, hogy azt egy alkalommal, gazdaságosan lehessen átadni a koncessziós rendszerben működő hulladékgazdálkodónak.

Településünkön további problémát jelent, hogy egyes városrészekben (jellemzően szegregátum) több ingatlanhasználó nem veszi igénybe a kötelező hulladékgazdálkodási közszolgáltatást, illetve nem rendelkezik szabályos hulladékgyűjtő edénnyel. Ennek következményeként a települési hulladék rendszeresen közterületeken vagy önkormányzati tulajdonban álló ingatlanokon jelenik meg, amely tartós és folyamatos illegális hulladék felhalmozódást okoz.

Mindezek alapján megállapítható, hogy a jelenlegi szabályozás a jogkövető önkormányzatokat olyan feladatok és költségek viselésére kötelezi, amelyek a jogellenes magatartások következményeiből erednek, miközben a hulladék tényleges elhelyezőjének felkutatására és felelősségre vonására rendelkezésre álló eszközök korlátozott hatékonyságúak.

Álláspontunk szerint indokolt olyan jogszabályi módosítások előkészítése, amelyek:
· hatékonyabb eszközöket biztosítanak a hulladék tényleges elhelyezőjének vagy birtokosának felkutatására és felelősségre vonására;
· mérséklik az önkormányzatokra háruló, aránytalan költségviselést;
· lehetővé teszik a köztisztasági feladatok ellátása során összegyűjtött hulladék önkormányzati telephelyen történő átmeneti gyűjtését és a koncessziós rendszerbe történő, összevont átadását;
· valamint bővítik az önkormányzatok számára elérhető állami támogatási és pályázati lehetőségeket az illegális hulladék felszámolására, a megelőző intézkedések finanszírozására és a települések hulladékmentesítésére.

Meggyőződésünk, hogy a fenti intézkedések nemcsak Tiszavasvári, hanem valamennyi hasonló helyzetben lévő település számára érdemi segítséget jelentenének, miközben erősítenék a környezetvédelmi célok érvényesülését és a köztisztasági közfeladatok hatékony ellátását.

Tisztelettel kérjük, hogy a fentiekben részletezett szempontok alapján a jogszabály módosítási javaslatunkat megfontolni és támogatni szíveskedjenek.


Tiszavasvári, 2026. július 

Tisztelettel: 


								Balázsi Csilla	
								polgármester

